Fa e le gore ga o ise o dire jalo, ke ka ntlha yang fa o sa itlhatlhobele Dikwalo ka namana. Gone jaanong, Basupi ba ga Jehofa ba tshwara dithuto tsa mahala tsa Baebele le batho ba ba fetang dimilione tse thataro lefatshe ka bophara. Ba go tsaya e le tshiamelo go thusa batho ba ba peloephepa gore ba iponele gore Baebele tota e ka ikanngwa, e bile ke Lefoko la Modimo le le tlhotlheleditsweng.—1 Bathesalonika 2:13. 14 Baiseraele ba ne ba obamela Modimo wa bone e bong Jehofa mme ditšhaba tse dingwe di ne di obamela medingwana ya bone. Mo motlheng wa ga moporofeti Isaia, Jehofa o ne a bapisa seemo se se mo lefatsheng le tsheko ya kwa kgotlatshekelo. O ne a laletsa medimo ya ditšhaba tseno go neela bosupi jo bo tlhomamisang bomodimo jwa bone a bolela jaana: “A ditšhaba tsotlhe di phuthelwe mmogo mo lefelong le le lengwe fela, a ditlhopha tsa ditšhaba di phuthege mmogo. Ke mang mo gare ga [medimo ya bone] yo o ka bolelang seno? Kgotsa a ba ka dira gore re utlwe dilo tsa ntlha? A ba batle basupi ba bone, gore ba bolelwe ba siame, kgotsa ba utlwe mme ba re, ‘Ke boammaaruri!’”—Isa. 43:9.